
«ԳՈՒՅՔ ՆՎԻՐԱԲԵՐԵԼՈՒ ՄԱՍԻՆ»
ՀՀ կառավարության որոշման նախագծի 
1. Ընթացիկ իրավիճակը և իրավական ակտի ընդունման անհրաժեշտությունը. 
ՀՀ Արարատի մարզպետին է դիմել ՀՀ Արարատի մարզի Վեդի համայնքի (այսուհետ՝ Համայնք) ղեկավարը՝ Համայնքի Գոռավան գյուղում գտնվող, պետական սեփականություն հանդիսացող՝ Մարզ Արարատ, համայնք Վեդի գյուղ Գոռավան, Գոռ իշխանի փողոց, 1-ին նրբանցք 6 հողամաս հասցեում գտնվող, 0.25006 հա մակերեսով հողամասը (այսուհետ՝ Գույք) մանկապարտեզ կառուցելու նպատակով Համայնքին նվիրաբերելու խնդրանքով:
Դեռևս 2024 թվականի ապրիլի 19-ին կայացած նիստի ընթացքում, ՀՀ վարչապետի 2019 թվականի մարտի 19-ի թիվ 278-Ա որոշմամբ հաստատված ՀՀ պետական տարեկան բյուջեներով նախատեսված սուբվենցիաներից բացի, ՀՀ համայնքների տնտեսական և սոցիալական ենթակառուցվածքների զարգացմանն ուղղված սուբվենցիայի հայտերի գնահատման միջգերատեսչական հանձնաժողովի կողմից հավանության է արժանացել նաև Համայնքի Գոռավան բնակավայրի նախադպրոցական հաստատության /մանկապարտեզի/ կառուցման ծրագիրը, որի իրականացման համար Համայնքի կողմից ձեռք է բերվել համապատասխան քաղաքաշինական փաստաթղթեր։
Մանկապարտեզի շինարարական աշխատանքների իրականացման նպատակով մրցութային գործընթացներն արդեն իսկ իրականացվել են, և սահմանված կարգով որոշվել է հաղթող մասնակիցը (ՀՀ Արարատի մարզի Վեդու համայնքապետարանի կարիքների համար կապալային աշխատանքների կատարման թիվ «ՀՀ-ԱՄՎՀ-ԲՄԱՇՁԲ-09/26» պայմանագիր, կցվում է): 
Շինարարական աշխատանքների մեկնարկի համար Համայնքի կողմից առաջարկվել է Գույքը նվիրաբերել Համայնքին՝ հաշվի առնելով, որ Գոռավան բնակավայրի տարածքում համայնքային սեփականություն հանդիսացող համապատասխան անշարժ գույք առկա չէ։
Գույքը դեռևս 02.05.2002թ. անհատույց օգտագործման իրավունքով հատկացված է եղել ՀՀ Արարատի մարզի Գոռավան գյուղի միջնակարգ դպրոցին, իսկ ՀՀ կառավարության 17․03․2005թ․ թիվ 439-Ն որոշմամբ հանդիսացել է պետական սեփականության դպրոցապատկան հողամաս և հանդիսացել է Գոռավանի դպրոցի հողամասի 2-րդ հատվածը։ 
Հաշվի առնելով, որ Գույքը դպրոցի կողմից չի օգտագործվում և չի ծառայում իր նպատակային նշանակությանը, դադարեցվել է դրա անհատույց օգտագործումը, և սույն նախագծով առաջարկվում է Գույքը նվիրաբերել Համայնքին՝ մանկապարտեզի կառուցման և շահագործման նպատակով։ 
Մանկապարտեզի կառուցումը նախատեսվում է 2026-2027թթ․ընթացքում՝ սուբվենցիոն ծրագրի շրջանակներում։ 

2․ Ակնկալվող արդյունքը․
Նախատեսվող մանկապարտեզը կսպասարկի բնակավայրի շուրջ 90 երեխաներին։

3․ Իրավական ակտի նախագիծը մշակող պատասխանատու մարմինը.
Նախագիծը մշակվել է Հայաստանի Հանրապետության Արարատի մարզպետի աշխատակազմի և Հայաստանի Հանրապետության տարածքային կառավարման և ենթակառուցվացքների նախարարության պետական գույքի կառավարման կոմիտեի կողմից։

4․Կապը ռազմավարական փաստաթղթերի հետ.
ՀՀ կառավարության 18.08.2021թ. թիվ 1363-Ա որոշմամբ սահմանվել է ՀՀ կառավարության 2021-2026թթ. ծրագիրը, որի 6.7 կետով հաստատվել է «Պետական գույքի արդյունավետ կառավարում» բաժինը։ Ծրագրի համաձայն՝ սահմանվել է գույքի արդյունավետ կառավարման, արդյունավետության և գրավչության բարձրացմանը, հաշվառմանը, միասնական բազայի հիմնմանը, բնակչության սոցիալ-տնտեսական խնդիրների լուծմանն ուղղված՝ կատարման ենթակա մի շարք միջոցառումներ։  ՀՀ սեփականություն հանդիսացող՝ Արարատի մարզ, համայնք Վեդի, գյուղ Գոռավան, Գոռ իշխանի փողոց, 1-ին նրբանցք 6 հողամաս հասցեում գտնվող 0,25006 հա մակերեսով հողամասը ՀՀ Արարատի մարզի Վեդի համայնքին նվիրաբերելը բխում է ՀՀ կառավարության 2021-2026թթ. ծրագրի պահանջներից, ինչպես նաև ՀՀ կառավարության 2024 թվականի հոկտեմբերի 3-ի N 1581-Ն որոշման իրականացման պահանջից։

             5. ՀՀ կառավարության որոշման նախագծի ընդունման կապակցությամբ այլ իրավական ակտերում փոփոխություններ և լրացումներ կատարելու վերաբերյալ.
Նախագծի ընդունմամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա։
             
             6. Պետական բյուջեի եկամուտներում և ծախսերում սպասվելիք փոփոխությունների մասին. 
[bookmark: _GoBack]«Գույք նվիրաբերելու մասին» Հայաստանի Հանրապետության կառավարության որոշման նախագծի ընդունումը Հայաստանի Հանրապետության պետական բյուջեում ծախսերի և եկամուտների ավելացում կամ նվազեցում չի առաջացնի:


